Un comunicat de presă al Inspectoratului de Poliţie Judeţean (IPJ) Cluj de miercuri înştiinţa opinia publică despre faptul că poliţiştii din Huedin au identificat, “la scurt timp de la comitere faptei”, doi tineri din localitatea Sînmihaiu Almaşului, judeţul Sălaj, care au sustras mai multe animale.

“La data de 8 august, poliţia a fost sesizată cu privire la faptul că de pe o păşune, situată în apropierea localităţii Păuşa din judeţul Sălaj, persoane necunoscute au sustras un număr de aproximativ 80 de oi. În urma activităţilor deşfăşurate, poliţişti din cadrul posturilor de poliţie Aghireşu şi Gârbău, au identificat, pe păşunile din apropierea localităţii Arghişu din judeţul Cluj, doi tineri, în vârstă de 17 şi 20 de ani, care însoţeau animalele. Aceştia intenţionau să vândă oile în localitatea Arghişu”, se arată în documentul citat.

Potrivit IPJ Cluj, poliţiştii au recuperat un număr de 81 de oi, în valoare de circa 20.000 de lei.

“Faţă de cei doi tineri continuă cercetările sub aspectul săvârşirii infracţiunii de furt”, mai transmite IPJ Cluj.